**הנחיות לבחינת גמר לתואר שני ללא תזה (מסלול ב')**

**א. כללי**

מטרת הבחינה היא לבחון את יכולת הסטודנט/ית למיין, לסכם ולהציג בצורה ביקורתית, חומר שנלמד על ידו/ה בקורסים השונים במשך הלימודים ובאופן עצמאי, תוך ראיית הדברים בהקשרם הרחב. הבחינה תתקיים בעל-פה ותימשך כשעה.

**ב. שלבי ההכנה לקראת הבחינה**

1. על הסטודנט לבחור ארבע מתוך חמש תקופות בתולדות המוסיקה: ימה"ב או הרנסנס, הבארוק, הקלאסית, הרומנטית, המאה ה-20 או 21. לכל תקופה שבחר עליו לבחור יצירה; בנוסף, עליו לבחור קטע של מוסיקה יהודית או יצירה ישראלית אמנותית (סה"כ חמש יצירות). על חמש היצירות לייצג לפחות שלושה מתוך ארבעת הז'אנרים: סימפוניה, אופרה, יצירה קאמרית ויצירה דתית. ביצירות ארוכות כגון אופרות ניתן להתמקד בחלק מסוים (למשל, מערכה או אפילו סצנה), וזאת לאחר היכרות עם היצירה כולה.

2. הבחירה של היצירות תיעשה בתיאום עם היועץ לתואר שני. מכל מקום, היצירות תהיינה קשורות בד"כ לסמינר שנלמד במחלקה ולשקף את החומר שנלמד בו.

3. לאחר הייעוץ יכין הסטודנט רשימה ביבליוגרפית רלוונטית ובה שני פריטים (מאמר או פרק מספר) לכל יצירה, באורך של כ-20 עמודים כ"א. אין לכלול מאמרים מאנציקלופדיות, סקירות כלליות, וכיו"ב. יש להגיש את הרשימה מודפסת ומסודרת לפי הכללים הביבליוגרפיים.

4. מועד הבחינה ייקבע רק לאחר שהרשימה הביבליוגרפית קיבלה את אישורו של היועץ.

5. את הרשימה הביבליוגרפית הסופית יש להגיש ליועץ לא יאוחר מחודש לפני מועד הבחינה. במקביל, יש להביא עותק קשיח של המאמרים והפרטיטורות למשרד לצורך שכפול והפצה בקרב חברי וועדת הבחינה.

6. הבחינה תתקיים אך ורק במהלך שנת הלימודים, לא בזמני החופשות!

**ג. מהלך הבחינה**

1. הסטודנט יישאל על היצירות שהכין לפי הנושאים הבאים:

- רקע היסטורי כללי על התקופה, על המלחין ועל היצירה.

- ניתוח מוסיקלי וסגנוני של היצירה בכלל ושל הפרק שנבחר בפרט.

- מאפיינים כלליים על התקופה כפי שמשתקפים ביצירה.

2. הסטודנט יישאל שאלות ספציפיות על בסיס המאמרים שהכין.

3. הסטודנט יכול להיעזר בפרטיטורות בתרשימים ובסיכומים שיביא עמו לבחינה.

4. ציון הבחינה יישלח הביתה מיד עם סיומה.**תפריט מידע לסטודנט**